己亥正月二日送李伯和提幹歸豫章
作者：楊萬里
朝代：宋

paragraphs: 伯和來自西山西，西山爽氣在睫眉。
胸中八索貯奇古，筆下九河走風雨。
君不見李家人物它家無，老蚌一産俱明珠。
郎罷致身已碧落，衆雛爭先見頭角。
伯珍魁名北斗傍，仲簡插脚鴛鷺行。
如何伯也袖兩手，却去外臺作賓友。
荆溪病守鬢星星，一見鄉人雙眼明。
白雲飛處忽心動，不堪折柳還相送。
我自爲客仍送君，梅邊雪裏正新春。
還家燈火更青簡，給札蘭臺未渠晚。